rekry – SUOMEN KUNTOTEKNIIKKA OY
23.1.2020 24.1.2020
Kuntotekniikka ja Väylävirasto ovat allekirjoittaneet puitesopimuksen 19.1.2020. Sopimus kattaa seuraavat neljä vuotta ja sen ennakoitu hankinta-arvo on noin 4,25 M€, josta kilpailun voittaneen Kuntotekniikan osuus on puitesopimuksen jakoperusteita käyttäen 25 – 35 %. Puitesopimuksen piiriin valittiin kilpailutuksen perusteella yhteensä viisi alan asiantuntijayritystä. Sopimus mahdollistaa tiestötietojen ja kunnossapidon asiantuntijapalveluiden tuottamisen Väyläviraston lisäksi myös yhdeksälle Suomen ELY-keskukselle.
Väylävirasto, aiemmin Liikennevirasto, on valtion virasto, joka vastaa mm. tie- ja rataverkon, vesiväylien, ympäristön ja liikennejärjestelmien omistuksesta, hallinnoinnista ja kunnossapidosta. Väylävirasto toimii perinteisenä omistajatahona, joka kilpailuttaa osan toiminnoistaan yhdessä muiden valtion virastojen kanssa (mm. ELY-keskukset).
Kuntotekniikalla on jo aiempaa kokemusta Väyläviraston asiantuntijatehtävistä. Vuonna 2014 kilpailutetussa ”Kunnossapidon selvitykset” -puitesopimuksessa Jari Marjeta toimi kunnossapidon osa-alueella päällystetutkatekniikkaan liittyvien tehtävien asiantuntijana vuosien 2014-2019 välisenä aikana. Aiempi puitesopimus oli jaettu neljään erilliseen osa-alueeseen, sisältäen myös mm. rautateiden asiantuntijatehtäviä. Nykyinen puitesopimus on tiestöön liittyvä yksi kokonaisuus, sisältäen tiestötiedon ja kunnossapidon asiantuntijatehtäviä, jotka vastaavat suoraan Kuntotekniikan asiantuntijoiden tämänhetkistä kokemusta ja osaamisalaa.
Sopimukseen sisältyviä palveluja ovat mm.
hankintayksikön avustaminen ja tukeminen tiestötietojen hallinnassa
tiestötietoihin liittyvät asiantuntijatehtävät
tiestön kunnossapidon suunnitteluun, hankintaan tai
toteuttamiseen liittyvät tutkimukset ja selvitykset sekä ohjeiden
tiestön kunnossapitoon liittyvät asiantuntijatehtävät
tiestötiedon kehitystyöt ja kehittämisprojektit
tieverkon perustietojen inventointi
tieosoitteistaminen
teemakarttojen ja julkaisujen tekeminen
muut erikseen määritellyt hankintaan liittyvät asiantuntijatehtävät
Puitesopimuksen toimeksiantoja toteutetaan rovaniemeläisen mittauspalveluihin erikoistuneen Road Consulting Oy:n kanssa yhteistyössä. Yhteistyö varmistaa henkilöstöresurssien riittävyyden ja myös mittauksia sisältävien kokonaisuuksien läpiviennin. Kuntotekniikan henkilöstön tekeminen painottuu jatkossa vielä enemmän asiakkaalle laadittaviin selvitystöihin, kilpailutusasiakirjojen laadintaan, kehitysprojekteihin, paikkatietoasiantuntijatehtäviin, sekä tiestömittausten tietojen hyödyntämiseen. Mittaaminen jää tulevaisuudessa pääosin mittaamiseen erikoistuneelle yhteistyökumppanillemme
Puitesopimuksen vaikutus Kuntotekniikan työkantaan on merkittävä, joten odotettavissa on rekrytointikierros. Sopimuksen myötä on kaikkiaan luontevaa lähteä miettimään tulevaisuutta hieman erilaisesta näkökulmasta ja hieman erilaisella strategialla. Nyt on tilaisuus ottaa kasvupyrähdys, sekä kasvattaa yritystä ja asiantuntijoidemme määrää, samalla kouluttaen lisää alan tulevia tähtiä.
Kuntotekniikan Rovaniemen pääkonttorilla on kuultu myös pieniä huhuja yhden aluetoimiston siirtämisestä pääkaupunkiseudulle…..